Comunicat de presă

20 noiembrie 2023

**ICR la Gaudeamus 2023: lansări, dezbateri, moment omagial dedicat poetei Angela Marinescu, alegerea câștigătorilor campaniei THE BOOK PITCH**

Lansări, dezbateri, mese rotunde, întâlniri cu profesioniștii pieței de carte autohtone și peste 50 de titluri la prețuri speciale îi așteaptă la standul **Institutului Cultural Român** pe vizitatorii celei de-a XXX-a ediții a **Târgului de Carte Gaudeamus,** care va avea loc în perioada **22-26 noiembrie 2023** la **Complexul expozițional Romexpo** (Pavilionul Central).

Seria de evenimente propusă de **ICR**, prin **Centrul Național al Cărții**, acoperă întreg spectrul de proiecte dedicate cărților și autorilor din portofoliul de programe al instituției, lista partenerilor în realizarea programului de la Gaudeamus reunind instituții precum Ministerul Culturii, Asociația Editorilor din România, Livia Stoia Literary Agency, Marilena Iovu Literary Agency, Cenaclul literar „Liternauții”, Asociația De Basm, TVR Cultural, Masteratul pentru Traducerea Textului Literar.

*„Fidel misiunii sale, Institutul Cultural Român, care a împlinit anul acesta 20 de ani de la înființare, vă invită să vizitați standul Editurii ICR și să descoperiți portofoliul său de publicații și programele de promovare peste hotare a culturii scrise autohtone. Evenimentele concepute de echipa Centrului Național al Cărții se adresează tuturor vizitatorilor: dezbateri culturale, lecturi publice ale unor tineri autori, prezentări de politici de promovare peste hotare a cărții românești și a traducerilor”,* a declarat **Liviu Jicman**, Președintele **Institutului Cultural Român**.

Cum găsim un drum mai direct și mai ușor pentru cărțile românești în lume?, Cum pot fi conectați mai eficient profesioniștii pieței de carte românești la lumea internațională a cărții?, Cum poate **Institutul Cultural Român**, prin Centrul Național al Cărții, să strângă legătura cu editorii, agenții literari și celelalte instituții de profil, în vederea perfecționării strategiilor de promovare a cărților românești în afara granițelor țării? – acestea sunt doar o parte dintre întrebările care își vor găsi răspunsuri la seria de evenimente organizate de-a lungul celor cinci zile ale Gaudeamus la standul ICR.

Un moment special în programul **Institutului Cultural Român** la Gaudeamus 2023 îl constituie evenimentul omagial dedicat Angelei Marinescu, marea poetă dispărută de curând, în cadrul căruia șapte poete contemporane îi vor citi versurile și îi vor evoca personalitatea.

În arhitectura programului de evenimente se regăsesc și două lansări.

Prima dintre acestea este lansarea volumului ***Dadestar chaveste* / *Din tată în fiu***, semnat de fotograful **Iulian Ignat** și publicat anul acesta la **Editura ICR**. Cartea include povești de viață ale lăutarilor și istorii despre continuitatea acestei meserii, de-a lungul anilor, în familie.

Cel mai recent număr al revistei ***Lettre Internationale*** va fi lansat de asemenea la Gaudeamus 2023. Numărul dublu al revistei le aduce cititorilor texte inedite ale unor autori români și străini, o secțiune specială dedicată unei teme deosebit de actuale, inteligența artificială, care conține, printre altele, eseuri de Daniel Andler, Ion Bogdan Lefter, Jessica Riskin. Îndrăgitul scriitor american de origine română Andrei Codrescu este prezent în acest număr din *Lettre Internationale* cu un eseu emoționant despre omul și scriitorul Milan Kundera. Sumarul ne îngăduie să ne oprim și asupra ultimei apariții a filosofului american de origine română Costica Bradatan, In Praise of Failure. O urmărim și pe Béatrice Commengé, într-un eseu scris special pentru ediția română a revistei, în călătoria ei pe urmele lui Ovidiu, de la Roma la Constanța, ne amuzăm împreună cu scriitorul englez de origine rusă Zinovy Zinik, care, la rândul lui, ne oferă un eseu scris în exclusivitate pentru Lettre Internationale despre importanța modului în care se bea pentru definirea identității unei nații. Nu putea lipsi din acest număr arta, într-una dintre variatele și seducătoarele ei forme, poate cea mai fascinantă: muzica. Scriitorul austriac Alfred Brendel pune față în față două personalități definitorii ale culturii germane: Goethe și Beethoven, Constantin Floros îl evocă pe compozitorul György Ligeti la centenarul nașterii, iar Ioana Marghita ne oferă o prezentare admirabilă a Festivalului George Enescu.

Nu în ultimul rând, la Gaudeamus 2023, vor fi aleși câștigătorii concursului **„THE BOOK PITCH. Alegerea cititorului”**, inițiativa Centrului Național al Cărții de promovare a cărților românești cu ajutorul cititorilor.

Evenimentele au loc la standul **Institutului Cultural Român** din cadrul Gaudeamus 2023, situat în Pavilionul Central al Romexpo, Inelul 1 (stand nr. 240). Reducerile pe care le propune **Institutul Cultural Român** vizitatorilor Târgului de Carte Gaudeamus sunt de 20%.

Accesul publicului la ediția din acest an a Târgului de Carte Gaudeamus este liber. Programul de vizitare: zilnic, între orele 10:00 şi 20:00.

**PROGRAM**

**miercuri, 22 noiembrie**

**ora 14.00:** DEZBATERE: Politici și strategii de promovare a cărților românești și de conectare a profesioniștilor pieței de carte autohtone la lumea internațională a cărții

Participă:

• Liviu Jicman (Institutul Cultural Român)

• Ioan Matei (Ministerul Culturii)

• Mihai Mitrică (Asociația Editorilor Români)

• Livia Stoia (Livia Stoia Literary Agency)

Moderatoare: Oana Boca Stănescu (Centrul Național al Cărții)

**joi, 23 noiembrie**

**ora 17.00:** ÎNTÂLNIRE DE LUCRU: Centrul Național al Cărții, în dialog cu profesioniști ai pieței de carte autohtone

Gazdă: Echipa Centrului Național al Cărții

**vineri, 24 noiembrie**

**ora 17.00:** „Când totul va fi liniștit” – eveniment dedicat poetei Angela Marinescu

Participă poetele: Svetlana Cârstean, Denisa Duran, Emanuela Ignățoiu-Sora, Cristina Ispas, Ștefania Mihalache, Alina Purcaru, Miruna Vlada

Moderatoare: Oana Boca Stănescu (Centrul Național al Cărții)

**sâmbătă, 25 noiembrie**

**ora 17.00:** LECTURI PUBLICE: Tinerii autori din grupul de scriere creativă „Liternauții” citesc din creațiile proprii

Participă: Viviana Pantazică, Vlad Iordache, Theo Bălan, Teodora Leon, Horia Petrean, Darius Munteanu, Matei Someșan și Gabriel Cărtărescu

Moderatoare: scriitoarea Ioana Nicolaie

**duminică, 26 noiembrie**

**ora 12.00**: TOMBOLĂ: Alegerea câștigătorilor concursului „THE BOOK PITCH. Alegerea cititorului”, campania națională de promovare a cărților românești cu ajutorul cititorilor

**ora 13.00**: LANSARE DE CARTE: Volumul *Dadestar chaveste*, de Iulian Ignat, publicat de Editura ICR (2023)

Participă, alături de autor: A.G. Weinberger (muzician, autor), Vasile Ernu (scriitor, eseist) și Mieluță Bibescu (muzician, intervievat din carte)

Moderatoare: Oana Boca Stănescu (Centrul Național al Cărții)

**ora 14.00**: LANSARE: „Eșec și ratare”: Lansarea numărului dublu al revistei *Lettre Internationale* (118/119 | toamnă 2023 / iarnă 2024)

Participă: Cristian Iftode (autor, conf.univ.dr. Facultatea de Filosofie, Universitatea din București), Adrian Mihalache (membru al consiliului redacțional *Lettre Internaționale*)

**ora 15.00**: MASĂ ROTUNDĂ: „Literatura română pentru copii și tineret: posibile scenarii pentru un traseu internațional”

Participă: Luminița Corneanu (autoare), Marilena Iovu (agent literar)

Moderatoare: Oana Boca Stănescu (Centrul Național al Cărții)